Diari Oficial de la Generalitat Valenciana


Sumari del DOGV 5529, del 07-06-2007 (2007/7454)

ORDRE de 30 de maig de 2007, de la Conselleria de Benestar Social, per la qual es regula la convocatòria i les bases que hauran de regir l'adjudicació de places de participació en el programa d'estades de temps lliure per a dones amb filles/fills exclusivament a càrrec seu i dones amb risc d'exclusió social, residents en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5529

Data del DOGV
:   07-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7454


Data del document
:   30-05-2007

Organisme emissor
:   Conselleria de Benestar Social

Tipus de document
:   Ordre

Descriptors 

:   * Conselleria Benestar Social
    * suport econòmic
    * cooperació administrativa
    * administració central
    * dona
    * ajuda pública

ORDRE de 30 de maig de 2007, de la Conselleria de Benestar Social, per la qual es regula la convocatòria i les bases que hauran de regir l'adjudicació de places de participació en el programa d'estades de temps lliure per a dones amb filles/fills exclusivament a càrrec seu i dones amb risc d'exclusió social, residents en la Comunitat Valenciana. [2007/7454]
La promoció de la igualtat d'oportunitats entre hòmens i dones requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.
Per a portar a cap eixes accions es despleguen diverses polítiques d'igualtat del Consell.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar en data 2 d'abril la Llei 9/2003, de la Generalitat Valenciana, per a la Igualtat entre Dones i Hòmens.
La Direcció General de la Dona és l'òrgan directiu de la conselleria de Benestar Social, a qui li escau, segons el Decret 120/2003, d'11 de juliol, del Consell de la Generalitat, entre altres funcions, les d'elaborar, promoure i executar les mesures per fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
Entre l'Institut de la Dona del Ministeri de Treball i Assumptes Socials i la conselleria de Benestar Social està prevista la subscripció d'un conveni sobre cooperació en programes i actuacions dirigits específicament a les dones, concretament, ambdós parts col·laboraran en la realització de programes dirigits a dones amb càrregues familiars no compartides i en situació de precarietat econòmica i social.
Així doncs, des de la Direcció General de la Dona, s'ha de fomentar i posar en marxa la concessió d'ajudes a favor d'este col·lectiu de dones i a les seues filles i fills, proporcionant a les seues beneficiàries, a més de disfrutar d'un període vacacional, la possibilitat de participar en activitats que els permeta augmentar les seues habilitats socials i donar amb això compliment als principis de solidaritat i igualtat que inspiren les polítiques d'igualtat de dones i hòmens, afavorint la integració dels col·lectius més desfavorits i implicant en les dites actuacions les entitats locals de la Comunitat Valenciana.
En virtut de les facultats conferides pel Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i l'article 28 de la Llei 5/1983, de 30 de desembre, del Consell, a proposta de la Direcció General de la Dona,
ORDENE
Article 1
La present Ordre establix la convocatòria, així com les bases reguladores destinades a la concessió de places per a participar en el programa d'estades de temps lliure per a dones i les seues filles/fills, exclusivament a càrrec seu i dones amb risc d'exclusió social, per a l'any 2007.
Article 2
Aprovar les bases per les quals es regix esta convocatòria, incloses com a annex I de la present Ordre i el model de sol·licitud que s'acompanya com a annex II.
Article 3
La concessió de les places sol·licitades que regula la present Ordre de convocatòria és cofinançat per l'Institut de la Dona del Ministeri de Treball i Assumptes Socials, a càrrec de la partida pressupostària 19.105.232b.481.01, amb un import total de 56.639 euros i per la conselleria de Benestar Social a càrrec de la partida pressupostària 56.18.77.599.72.9, amb un import total de: 40.361 euros del Pressupost de la Generalitat per a l'exercici 2007.
DISPOSICIONS FINALS
Primera
S'autoritza la subsecretària de la conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desplegament i aplicació d'esta ordre, i perquè dicten, en cas necessari, totes les instruccions que calga per a la seua execució.
Segona
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del titular de la conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu, haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
València, 30 de maig de 2007
La consellera de Benestar Social
ALICIA DE MIGUEL GARCÍA
ANNEX I
BASES REGULADORES
Article 1.Objecte
Les presents bases regiran el procés de selecció, en règim de concurrència competitiva, per a la concessió de les ajudes consistents en l'adjudicació de les places per a participar en el programa d'estades de temps lliure per a dones amb filles/fills, exclusivament a càrrec seu, i dones amb risc d'exclusió social.
Article 2. Beneficiàries
1. Podran ser sol·licitants i beneficiàries, les dones que complisquen els requisits següents:
1.1. Ser resident en la Comunitat Valenciana.
1.2. Tindre filles/fills exclusivament a càrrec seu.
1.3. Que la renda del conjunt de la unitat familiar, dividida pel nombre de membres que la componguen, no supere el salari mínim interprofessional.
1.4. No patir cap malaltia que requerisca aïllament i/o que impedisca la normal convivència.
1.5. Igualment, en podran ser beneficiàries dones en exclusió social, amb especial necessitat:
- Dones residents en centres de Servicis Socials Especialitzats Dona dependents de la conselleria de Benestar Social, gestionats a través de la Direcció general de la Dona.
- Dones que acrediten ser o haver sigut víctimes de violència de gènere.
- Dones que acrediten carència d'estabilitat social.
- Dones que acrediten ser desocupades de llarga duració.
1.6. També podran ser beneficiàries i/o beneficiaris les filles/fills de les dones seleccionades, que siguen menors d'edat fins als catorze anys, podent-se ampliar l'edat en supòsits excepcionals degudament justificats
En tot cas s'exigixen els següents requisits tant per a les beneficiàries com per a les seues filles/fills:
- Ser resident en la Comunitat Valenciana.
- No patir cap malaltia que requerisca aïllament i/o que impedisca la normal convivència.
Article 3. Contingut de la convocatòria
La convocatòria consistirà a adjudicar places, entre les dones beneficiàries i les seues filles/fills que els acompanyen, en establiments hotelers que prèviament han sigut objecte de contractació per part de la conselleria de Benestar Social.
El programa inclou la contractació de les places, els monitors especialitzats, així com els servicis que les estades comprenen, açò és, transport, allotjament, pensió completa, assegurança de viatges i activitats complementàries.
El període de duració de l'estada serà de deu dies, que preferiblement tindran lloc del 31 d'agost al 9 de setembre i, sempre abans del 31 de novembre de 2007.
Article 4. Sol·licitud, termini i lloc de presentació, documentació i esmena d'errades
1.Sol·licituds:
La sol·licitud es formalitzarà en el model d'instància que figura com a annex II a la present Ordre.
2.Termini presentació:
Les sol·licituds es presentaran en el termini de 15 dies hàbils comptadors des de l'endemà de la publicació de la present Ordre en el Diari Oficial de la Comunitat Valenciana.
3. La sol·licitud haurà d'acompanyar-se de la documentació següent:
- Fotocòpia compulsada del document d'identitat de la sol·licitant.
- Fotocòpia compulsada de la cartilla de la Seguretat Social
- Fotocòpia compulsada del llibre de família o document on figuren les filles/fills a càrrec de la sol·licitant.
- Declaració de l'Impost sobre la Renda de les Persones físiques corresponent a l'exercici de 2005. En cas de no haver de presentar-la, així com en el supòsit en què les circumstàncies econòmiques siguen distintes en el moment de la sol·licitud, certificat de rendes expedit per l'Agència Tributària, o declaració responsable de la situació econòmica de la interessada, acompanyant-la dels documents acreditatius que la justifiquen (nòmina, rebut de qualsevol tipus de subsidi, targeta de demanda d'ocupació, informe social, etc.).
- Informe mèdic de l'Agència Valenciana de Salut de la Comunitat Valenciana, referit tant a les dones com als seus fills i/o filles menors que els acompanyaran, en què conste que no patixen cap malaltia que requerisca aïllament i/o que impedisca la convivència normal.
- Certificat d'empadronament de la sol·licitant en qualsevol dels municipis de la Comunitat Valenciana.
- Una altra documentació acreditativa de les situacions d'especial necessitat de la interessada, que permeta aplicar els criteris de valoració establits en la convocatòria (informes i certificacions dels Servicis Socials municipals, de la tècnica o persona responsable o persona responsable del centre de Servici Social Especialitzat Dona dependents de la Direcció General de la Dona, informe del Servici Valencià d'Ocupació o sentència de separació o divorci, etc.).
4. Les sol·licituds podran presentar-se:
a) En les seus de la Direcció General de la Dona, c/ Náquera, núm. 9, 46311 València, c/ Oscar Esplà, núm. 33-35, 03136 Alacant, i c/ Ensenyament, núm. 10, 12761 Castelló.
b) En la Direcció Territorial de València, Av. Baró de Càrcer núm. 36, 46394, València
c) Per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
5. Esmena d'errades:
Si la sol·licitud no reunira les dades d'identificació de la persona física beneficiària de l'ajuda sol·licitada, o qualsevol altres dels previstos en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà la persona física sol·licitant, perquè, en un termini de deu dies hàbils esmene les faltes o adjunte els documents preceptius, amb indicació que, si així no ho fera, es tindrà per desistida en la seua petició, amb resolució prèvia, que haurà de dictar-se en els termes que preveu l'article 42 de la Llei 30/1992.
Article 5.Òrgan d'avaluació i proposició de resolució
Per a la selecció de les sol·licitants beneficiàries es constituirà una Comissió Avaluadora composta per:
President: directora general de la Dona o persona en qui delegue.
Vocals:
- El cap de Servici de Promoció i Participació de la Direcció General de la Dona, o persona en qui delegue.
- Els/es coordinadors/s i/o les tècniques de les delegacions i direcció territorial respectivament, de la Direcció General de la Dona a Alacant, Castelló i València.
- Un representant de l'Institut de la Dona, Ministeri de Treball i Assumptes Socials.
Secretari: Un/a tècnic/a de l'Àrea de la Dona designat per la Direcció General de la Dona.
A la vista de la proposta formulada per la Comissió de Valoració, la directora general de la Dona, adoptarà les resolucions que corresponguen.
Les resolucions seran motivades i, en tot cas, hauran de quedar acreditats els fonaments de la resolució que s'adopte, d'acord amb el que establix l'article 25.2 de la Llei 38/2003, de 17 de novembre, General de Subvencions.
Article 6. Criteris de valoració
Per a l'adjudicació de les places s'aplicaran els criteris següents:
a) - Nombre de filles/fills a càrrec exclusiu de la sol·licitant: amb quatre o més filles/fills: 3 punts; entre dos i tres filles/fills, 2 punts; amb una filla/fill: 1 punt.
b) - Quantia dels ingressos:
- Renda del conjunt de la unitat familiar, dividida pel nombre de membres que la componen, inferior al 40% o més del SMI, 4 punts;
- Renda del conjunt de la unitat familiar, dividida pel nombre de membres que la componen, entre el 40-20% inferior al SMI, 3 punts;
- Renda del conjunt de la unitat familiar, dividida pel nombre de membres que la componen, 20-10% i el SMI, 2 punts;
- Renda del conjunt de la unitat familiar, dividida pel nombre de membres que la componen, inferior entre 10% i el SMI, 1 punt.
c) - Situacions d'especial necessitat:
- Que estiguen residint en centres Servicis Socials Especialitzats Dona per a dones o centre semblant: 4 punts;
- Que acrediten ser víctimes de violència de gènere o haver sigut en els tres últims anys, 4 punts;
- Que acrediten carència d'estabilitat social, en els tres últims anys: 2 punts;
- Que acrediten ser desocupades de llarga duració (més d'un any): 2 punts.
- Que no hagen disfrutat d'este programa o d'altres de similars: 3 punts.
Només es consideraran els mèrits que hagen sigut prou acreditats per mitjà dels informes socials o altres pertinents.
Article 7. Resolucions
Les resolucions es dictaran i es notificaran, a les persones adjudicatàries, titulars i suplents, d'acord amb el que establix l'article 9 d'esta ordre, en el termini màxim d'un mes, comptador de la finalització del termini de presentació de sol·licituds i esgotarà la via administrativa i es podrà interposar, en la seua contra, recurs potestatiu de reposició davant del titular de la conselleria de Benestar Social, en el termini d'un mes, o bé, ser impugnades directament, davant de l'ordre jurisdiccional contenciós administratiu.
Transcorregut el termini màxim establit, sense que s'haja dictat i notificat resolució expressa, es podrà entendre desestimada la sol·licitud, d'acord amb el que disposa l'article 25.5 de la Llei General de Subvencions.
2.Les sol·licituds concedides es notificaran directament a les interessades en els termes i amb els efectes que regula l'article 9 de la present Ordre, en atenció al que disposa l'article 18.3 d) de l'esmentada Llei 38/2003.
3.La concessió de la sol·licitud formulada a l'empara de la present convocatòria, no comporta cap obligació, per part de la Direcció General de la Dona ni de la conselleria de Benestar Social, de concedir ajudes en posteriors exercicis econòmics per a activitats semblants.
Article 8. Modificació de resolucions
D'acord amb el que preveu l'article 19.4 de la Llei 38/2003, General de Subvencions, tota alteració de les condicions tingudes en compte per a la concessió de l'ajuda, podrà donar lloc a la modificació de la resolució de concessió.
Article 9. Notificació
A les beneficiàries, se'ls entregarà una notificació justificativa de l'atorgament la de plaça sol·licitada per a ella i les seues filles/fills, en què figurarà el període de duració de l'estada i les dates en què es disfrutarà. La notificació, la farà la Direcció General de la Dona a través de les seus territorials i la beneficiària haurà de comunicar, en el termini de tres dies, la seua acceptació o renúncia a la plaça concedida. El lloc d'eixida i el de destinació hoteler, es comunicaran directament a la interessada amb l'antelació suficient, des de les seus territorials de la Direcció General de la Dona.
Article 10. Forma de fer efectiu l'atorgament de plaça
La concessió d'una plaça en el programa de referència es farà efectiva a cada dona beneficiària per mitjà de la prestació del servici de trasllat, estada i allotjament hoteler, pensió completa i activitats complementàries, descrit en l'article 3 de la present Ordre. Este servici complet finalitzarà una vegada concloga el període dels deu dies d'estada en l'establiment hoteler que se li assigne a la beneficiària, o si és el cas, en el moment en què, per causa sobrevinguda, la dona beneficiària torne a la seua localitat d'origen abans d'haver esgotat el període d'estada.
Article 11. Renúncia de les dones beneficiàries
1. La renúncia a la plaça o places adjudicades, per part de les beneficiàries titulars, haurà de ser comunicada, almenys, amb set dies d'antelació al dia de començament de l'estada. La comunicació es farà directament a les respectives seus territorials de la Direcció General de la Dona.
2. La plaça o places vacants, resultants de les renúncies que es produïsquen, podran ser ocupades per les següents beneficiàries de la llista de suplents que, a este efecte, s'hagen elaborat, que hauran d'acceptar o rebutjar l'atorgament de la plaça tenint en compte que, si estes beneficiàries tingueren més filles/fills que la titular de la plaça, només podran participar en el programa i ocupar les places que queden disponibles.
Article 12. Obligacions de les dones beneficiàries
Les dones beneficiàries, a més de les obligacions previstes en l'article 14 de la Llei 38/2003, General de Subvencions, hauran de:
1. Fer l'activitat per a la qual ha sol·licitat ajuda i se li ha concedit (estada de deu dies, nou nits, en l'establiment hoteler que es designe, en règim de pensió completa i amb participació en les activitats complementàries i d'oci grupals que es programen)
2.Acceptar les normes de convivència i les recomanacions que li siguen fetes des de la Direcció General de la Dona, a través dels representants territorials o a través dels monitors que es designen a estos efectes.
3. Comunicar a la Direcció General de la Dona, l'obtenció, per part de les beneficiàries, d'altres ajudes o la concessió d'altres sol·licituds, formulades per elles i, destinades a la mateixa finalitat.
Article 13. Incompatibilitat de l'ajuda
L'atorgament de la plaça sol·licitada resulta incompatible amb qualsevol altra que puguen obtindre les sol·licitants per a la realització del mateix tipus d'activitat per a la qual se li concedix.
En el cas que la persona beneficiària obtinguera una altra plaça destinada a la mateixa finalitat, procedent de qualsevol administració o ens públics o privats, nacionals, de la Unió Europea o d'organismes internacionals, per al mateix objecte, la Direcció General de la dona iniciarà el corresponent expedient sancionador, excloent-la en tot cas de la participació en el vigent programa d'estades i, si és el cas, de reintegrament en els supòsits previstos en l'article 37 de la Llei General de Subvencions.
Article 14. Causes de reintegrament
Escaurà la devolució integra dels imports que resulten de considerar els costos dels servicis percebuts, quan s'haguera obtingut l'ajuda sense reunir els requisits exigits per a la seua concessió, o falsejant o ocultant les fetes o dades que hagueren impedit la seua concessió.
Article 15. Règim sancionador
Les beneficiàries quedaran subjectes al règim sancionador que sobre infraccions administratives en matèria de subvencions establix el títol IV de la Llei 38/2003, General de Subvencions. Així mateix, quedaran sotmeses al que disposa el títol IX de la Llei de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999 i en el Reial Decret 1.398/1993, de 4 d'agost, pel qual s'aprova el Reglament de Procediment per a l'Exercici de la Potestat Sancionadora.
En supòsits de greu incompliment de les obligacions, els monitors, amb l'autorització prèvia de la Direcció General de la Dona, ordenaran l'abandó de l'estada de la beneficiària incomplidora.
Article 16. Normativa supletòria
En allò no previst en la present Ordre, s'hi aplicarà supletòriament el que disposa la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions i la Llei 30/1992, de 26 de novembre, Règim Jurídic de les Administracions públiques i del Procediment Administratiu Comú.